Document ID: 32010D0313

KOMMISSIONENS AFGØRELSE
af 7. juni 2010
om tilladelse til at udføre fysisk kontrol i henhold til forordning (EF) nr. 669/2009 ved foderstof- og fødevarevirksomhedslederes godkendte lokaler i Cypern
(meddelt under nummer K(2010) 3525)
(Kun den græske udgave er autentisk)
(EØS-relevant tekst)
(2010/313/EU)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Kommissionens forordning (EF) nr. 669/2009 af 24. juli 2009 om gennemførelse af Europa-Parlamentets og Rådets forordning (EF) nr. 882/2004 for så vidt angår en mere intensiv offentlig kontrol af visse foderstoffer og fødevarer af ikke-animalsk oprindelse og om ændring af beslutning 2006/504 (1), særlig artikel 9, stk. 1, og
ud fra følgende betragtninger:
(1)
Der er i forordning (EF) nr. 669/2009 fastsat bestemmelser om udførelse af offentlig kontrol, herunder fysisk kontrol, på udpegede indgangssteder i Den Europæiske Union. Der er også fastsat minimumskrav til sådanne indgangssteder, ligesom det foreskrives, at medlemsstaterne skal offentliggøre en liste over de pågældende indgangssteder på internettet.
(2)
Det fastsættes i artikel 9, stk. 1, i forordning (EF) nr. 669/2009, at Kommissionen på en medlemsstats anmodning kan give de kompetente myndigheder på visse udpegede indgangssteder med særlige geografiske forhold tilladelse til at udføre fysisk kontrol ved en foderstof- og fødevarevirksomhedsleders lokaler, forudsat at visse betingelser er opfyldt.
(3)
I brev af 26. oktober 2009 omtalte Cypern både den særlige geografiske situation, som de udpegede indgangssteder ved Larnaca lufthavn og Limassol havn befinder sig i, og øens ringe størrelse, og Cypern bad Kommissionen om at give de kompetente myndigheder på disse indgangssteder tilladelse til at udføre fysisk kontrol ved visse foderstof- og fødevarevirksomhedslederes lokaler i henhold til forordning (EF) nr. 669/2009
(4)
I brev af 9. februar 2010 gav Cypern Kommissionen garantier for, at: kun de foderstof- og fødevarevirksomhedslederes lokaler, der opfylder minimumskravene til udpegede indgangssteder, jf. forordning (EF) nr. 669/2009, bliver godkendt til udførelse af fysisk kontrol; de ressourcer, der tildeles de kompetente myndigheder ved Larnaca lufthavn og Limassol havn, bliver af et sådant omfang, at den kontrol, der udføres på de pågældende udpegede indgangssteder, ikke forstyrres eller påvirkes i negativ retning af, at den fysiske kontrol eventuelt udføres i en vis afstand fra lokalerne; og sendinger, der udvælges til fysisk kontrol ved en foderstof- eller fødevarevirksomhedsleders lokaler, forbliver under konstant opsyn fra de kompetente myndigheder på det pågældende udpegede indgangssted fra det øjeblik, de ankommer til indgangsstedet, og på ingen måde kan ændres under hele kontrolforløbet.
(5)
Under hensyntagen til de særlige geografiske forhold, der gør sig gældende for de udpegede indgangssteder ved Larnaca lufthavn og Limassol havn, og Cyperns bekræftelse af, at betingelserne i artikel 9, stk. 1, i forordning (EF) nr. 669/2009 er opfyldt, bør det derfor tillades, at der kan udføres fysisk kontrol ved visse foderstof- og fødevarevirksomhedslederes lokaler, som den pågældende medlemsstat har godkendt til sådan kontrol.
(6)
For at sikre tilstrækkelig offentlighed om den tilladelse, der gives ved denne afgørelse, bør en liste over de foderstof- og fødevarevirksomhedslederes lokaler, der er godkendt til fysisk kontrol i henhold til forordning (EF) nr. 669/2009, gøres offentligt tilgængelig på internettet via det nationale link, der foreskrives i forordningens artikel 5 -
VEDTAGET DENNE AFGØRELSE:
Artikel 1
1. De kompetente myndigheder på de udpegede indgangssteder ved Larnaca lufthavn og Limassol havn i Cypern gives tilladelse til i overensstemmelse med artikel 9, stk. 1, i forordning (EF) nr. 669/2009 at udføre fysisk kontrol, jf. forordningens artikel 8, stk. 1, litra b), af importerede foderstoffer og fødevarer af ikke-animalsk oprindelse, som opført i forordningens bilag I, ved en foderstof- eller fødevarevirksomhedsleders lokaler, som Cypern har godkendt til sådan kontrol, forudsat at betingelserne i forordningens artikel 9, stk. 1, litra a), b) og c), er opfyldt.
2. Listen over foderstof- og fødevarevirksomhedsledere, hvis lokaler er godkendt af Cypern, jf. stk. 1, gøres offentligt tilgængelig på internettet via det nationale link, der er foreskrevet i artikel 5 i forordning (EF) nr. 669/2009.
Artikel 2
Denne afgørelse er rettet til Republikken Cypern.
Udfærdiget i Bruxelles, den 7. juni 2010.

Labels: 0
18
17
6